Ulla Tørnæs (V), 2003-10-22:
Mit argument var sådan set, at jeg ikke forstår, at hr. Carsten Hansen kan være i tvivl, for hr. Carsten Hansen er medlem af Folketinget og har naturligvis fulgt med i den debat, der var under åbningsdebatten for så vidt angår selve folkeskolen, og jeg går også ud fra, at spørgsmålet her faktisk udspringer af den debat.
Undervejs i den debat blev det klart understreget, hvad der er regeringens politik, selvfølgelig først og fremmest for så vidt angår selve folkeskoleaftalen, hvor det blev understreget og er gentaget her, at vi selvfølgelig står ved hvert et ord, som det fremgår af selve aftalen, og dernæst også, hvad der er regeringens politik for så vidt angår løbende evaluering.
Derfor forstår jeg ikke den tvivl, som hr. Carsten Hansen uden tvivl har et stort politisk ønske om at skabe,
måske ikke her i Folketinget, men så ude rundtomkring i befolkningen
Men det vil jeg gerne i fællesskab med hr. Carsten Hansen at råde bod på ved her at understrege, at vi naturligvis står ved selve folkeskoleaftalen.
Nu er det vist sagt op til flere gange, så heller ikke hr. Carsten Hansen længere kan være i tvivl.
Ja, det er den naturligvis.
Noget for noget-princippet med belønning af gymnasieelever, der gør en ekstra indsats ved at vælge ekstra fag på højt niveau, skal gennemføres straks og har altså intet med gymnasiereformen at gøre.
I dag har vi den lidt groteske situation, at elever, der gør en ekstra indsats ved at vælge et ekstra fag på højt niveau, nærmest bliver straffet for deres valg.
De vil nemlig som regel få en lavere karakter i højniveaufaget, end hvis de havde valgt faget på et lavere niveau, og dermed et lavere eksamensresultat.
De står så ringere, når studiepladserne skal fordeles.
Den situation skal vi have rettet op på, så disse elever ikke straffes, men derimod belønnes, og det kan ikke vente, til de første studenter efter gymnasiereformen springer ud i 2008.
Den tekniske løsning vil bygge på følgende principper:
Eksamensresultatet vil i forbindelse med ansøgning om optagelse til videregående uddannelse ganske enkelt blive ganget med en passende faktor.
Belønningen fokuserer på øget faglig dybde frem for faglig bredde.
I dag er det let at afgøre, om en elev har gjort en ekstra indsats.
På de 3-årige gymnasiale uddannelser er den eneste mulighed for at gøre en ekstra indsats, at man tager tre fag på højt niveau i stedet for to fag, som det kræves.
På hf består den ekstra indsats i, at man tager et valgfag på højt niveau.
Jeg forventer, at den faktor, der skal benyttes, vil komme til at ligge omkring 1,04.
En elev, der har taget et ekstra fag på højt niveau og har fået 8,5 i eksamensresultat, vil ved optagelse til videregående uddannelse optræde med et gennemsnit på 8,8.
Jeg forestiller mig, at den metode videreføres også efter gymnasiereformen, og som sagt er det helt uafhængigt af reformen.
I aftalen om gymnasiereformen gælder, at de enkelte karakterer skal vægtes ved beregningen af eksamensresultatet, sådan at fagene indgår med en vægt svarende til omfanget og niveauet af faget.
Disse principper bliver der ikke ændret ved.
De er også helt uafhængige af noget for noget-princippet.
Her står jeg naturligvis ved, hvad jeg har lovet forligspartierne, nemlig som hr. Carsten Hansen også nævnte det, at de vil blive inddraget i drøftelserne vedrørende de vægte, karaktererne skal indgå med, når det er tid til at fastlægge dem.
Men jeg fastholder, at der ikke laves om på vægtningen, og derfor ændres der ikke på det, som jeg har aftalt med partierne i Folketinget omkring en gymnasiereform.
Det, der ændres på, er optagelsesbekendtgørelsen til videregående uddannelser; det er det, der er formålet med det.
Så vil jeg gerne slutte af med at sige, at jeg sådan set er glad for, at hr. Carsten Hansen dog trods alt kan se, at det her er en vigtig tilkendegivelse over for de unge, som vælger at gøre en ekstra indsats, og jeg synes også, at alt andet ville være helt forkert, selv for Socialdemokraterne, da de jo også må erkende, at det her er et incitament for unge til at yde en ekstra indsats og dermed også en belønning af de unge, som vælger at yde en ekstra indsats.
Det har jeg vanskeligt ved at forestille mig, at selv Socialdemokratiet kan have noget imod.
Hermed sluttede spørgsmålet.